ໜ້າທໍາອິດມ່ວນ > ຂ່າວປະຈໍາວັນ > ອົງການກາແດງລາວ ແລະ ເອກະຊົນ ຈັດກິດຈະກຳບໍລິຈາກເລືອດ ສະຫຼອງວັນຜູ້ບໍລິຈາກເລືອດໂລກ
17 ມິຖຸນາ 19 (10:36) ເປີດອ່ານ ຄວາມຄິດເຫັນ 0
ໃນວັນທີ 14 ມິຖຸນາ 2019 ທີ່ສູນການຄ້າລາວໄອເຕັກ ນະຄອນຫຼວງວຽງຈັນ ໄດ້ຈັດກິດຈະກໍາສະເຫຼີມສະຫຼອງວັນຜູ້ບໍລິຈາກເລືອດໂລກຂຶ້ນ ພາຍໃຕ້ຄໍາຂວັນ"Safe Blood For All ເລືອດປອດໄພ-ເພື່ອທຸກຄົນ !" ເປັນປະທານຂອງທ່ານ ສິງ ເມໂນລາດ ຮອງປະທານອົງການກາແດງລາວ ທ່ານ ຈັນທະລາ ສຸກສາຄອນ ຫົວໜ້າສູນເລືອດແຫ່ງຊາດ ອົງການກາແດງລາວ ຕາງໜ້າຈາກອົງການເຢຍລະມັນ ພ້ອມດ້ວຍບັນດາຫ້າງຮ້ານ ບໍລິສັດທີ່ໃຫ້ການອຸປະຖໍາາ ທະຫານຕໍາຫຼວດ ນັກຮຽນ-ນັກສຶກສາ ແລະ ພາກສ່ວນກຽວຂ້ອງເຂົ້າຮ່ວມ.
ການຈັດຕັ້ງສະເຫຼີມສະຫຼອງວັນດັ່ງກ່າວດ້ວຍການເຂົ້າຮ່ວມຂອງບັນດາຊັ້ນຄົນຕ່າງໆຢູ່ຫຼາຍປະເທດໃນໂລກ ແລະກໍເປັນວັນທີ່ມີຄວາມໝາຍສໍາຄັນທີ່ສຸດຂອງບັນດາຜູ້ບໍລິຈາກເລືອດທັງຫຼາຍໃນທົ່ວໂລກ ເວົ້າລວມ ເວົ້າສະເພາະກໍແມ່ນ ບັນດາຜູ້ບໍລິຈາກເລືອດຢູ່ໃນ ສປປ ລາວ ຫຼາຍກວ່າ 49,000 ຄົນໃນປີ 2018 ສະເພາະປີ 2018 ຜ່ານມ າບັນດາສູນເລືອດຢູ່ໃນຂອບເຂດທົ່ວປະເທດ ໄດ້ຮ່ວມກັບການຈັດຕັ້ງຂັ້ນຕ່າງໆທີ່ກ່ຽວຂ້ອງ ເຮັດການປຸກລະດົມ ແລະ ຈັດຮັບບໍລິຈາກເລືອດໄດ້ຫຼາຍກວ່າ 1,570 ຄັ້ງ ແລະ ມີຜູ້ເຂົ້າຮ່ວມຂະບວນບໍລິຈາກເລືອດ 96,845 ເທື່ອຄົນ ແລະ ໄດ້ຮັບເລືອດຕົວຈິງ 49,070 ເທື່ອຄົນ/ຖົງ ຫຼືເທົ່າກັບ 98.14% ຂອງແຜນການປີ 2018 ຈໍານວນຜູ້ບໍລິຈາກເລືອດແບບສະໝັກໃຈ ບໍ່ຮຽກຮ້ອງສີ່ງຕອບແທນໄດ້ກວມເອົາ 94% ຂອງການບໍລິຈາກເລືອດທັງໝົດ.
ສຳລັບ ປີ 2019 ຄາດໝາຍສູ້ຊົນທົ່ວປະເທດຈະໃຫ້ບັນລຸ 55.000 ຖົງ ໂດຍແບ່ງຕົວເລກໃຫ້ແຕ່ລະແຂວງນໍາໄປຈັດຕັ້ງປະຕິບັດຮ່ວມກັນ ເພື່ອສະເຫຼີມສະຫຼອງວັນທີ 14 ມິຖຸນາ ວັນຜູ້ບໍລິຈາກເລືອດໂລກໃຫ້ກວ້າງຂວາງ ນອກຈາກຈັດຢູ່ ນວ ແລ້ວ ຍັງມີກິດຈະກຳຢູ່ໃນບັນດາແຂວງຕາາງໃນຂອບເຂດທົ່ວປະເທດ ເຊິ່ງຄາດໝາຍຜູ້ບໍລິຈາກເລືອດໃນວັນນີ້ ປະມານ 500 ຖົງ ໂອກາດນີ້ ຂໍເຊີນຊວນທຸກທ່ານເຂົ້າຮ່ວມງານ ຢູ່ສູນການຄ້າລາວໄອເຕັກ ຊັ້ນ 4 ຕຶກໃໝ່ ເຊິ່ງຈະຈັດໄປເຖິງເວລາ 16:00 ໂມງ ຈຶ່ງຈະປິດລົງ ເຊິ່ງທ່ານໃດບໍສາມາດມາຮ່ວມບໍລິຈາກໃນວັນນີ້ ກໍສາມາດໄປບໍລິຈາກຢູ່ສູນໄດ້ທຸກເວລາ ບໍ່ມີວັນພັກລັດຖະການ.